en gl fr gl en gl gl gl sv gl gl nb gl en es gl uk gl gl es gl gl gl pt gl gl gl gl gl gl gl gl gl gl gl gl gl gl gl gl gl gl gl gl gl gl gl gl es gl gl gl gl gl en gl gl gl gl gl it gl gl gl es fr en en en cs en fr en en sv fr de de fr fr fr sv en fr en ja fr de fr es nb fr de en en sv de de fr en fr it fr de en fr gl gl es gl gl gl gl gl gl fr gl en gl gl gl sv gl gl nb gl en es gl uk gl gl gl de de es gl es gl es es gl it lt gl gl gl es gl pt it it en es pt pt
Marta Ortiz | Culturalia GZ
Andanzas do Suso de Lameliña
Terceira xornada do Festival Atlántica en Santiago: Gaitazumba, vermú de contos, sesión para bebés e conexión Brasil-Guinea Ecuatorial
Gaitazumba, vermú de contos, sesión para bebés e conexión Guinea-Brasil na terceira xornada de Atlántica en Santiago
·       Luís Prego, Pakolas, Marta Ortiz, Marcelo Ndong e Thomas Bakk encherán Santiago de música e contos este sábado
·       As actividades son gratuítas pero cómpre reservar a través da web festivalatlantica.gal
Chega unha nova xornada do festival Atlántica en Santiago, marcada pola diversidade de propostas e que vai satisfacer a todos os públicos. Haberá música e baile con Luís Prego e Pakolas, contos para bebés con Marta Ortiz e historias de Guinea Ecuatorial e Brasil grazas a Marcelo Ndong e Thomas Bakk. Todas as actividades son gratuítas pero para asistir cómpre reservar o convite a través da web festivalatlantica.gal. O festival está presente na cidade compostelá grazas á Deputación da Coruña, a Xunta de Galicia e o Concello de Santiago.
Ás 12 do mediodía está prevista a sesión de Gaitazumba de Luís Prego e o ‘Vermú de contos’ de Pakolas na praza de Cervantes, unha actividade pensada para gozar en familia coa música e os contos de ambos os dous artistas. Este espectáculo conxunto ten as súas entradas esgotadas pero é posible apuntarse na lista de espera por se hai cancelacións de última hora.
Xa pola tarde, ás 19 horas, no palco da música da Alameda, Marta Ortiz recibirá a un público moi especial: os bebés de entre 0 e 3 anos. Os máis pequechos poderán gozar co espectáculo ‘Canta, buguina, canta!’, unha engaiolante sesión que ten como obxectivo xogar coa palabra e a poesía, coas cancións e contos, cos xogos visuais e sonoros que serán o berce da literatura. As entradas para este espectáculo pódense reservar aquí.
Contos a dúas voces en Bonaval
O sábado pechará as súas actividades cunha función a dúas voces no parque Bonaval. A partir das 21:30 horas, o público adulto ten unha cita con Thomas Bakk e mais Marcelo Ndong e as historias de ‘Contares da terra e do mare’ e ‘Que fan os fang cando contan contos’. Para asistir a este espectáculo cómpre reservar o convite nesta web.
Bakk conta cun repertorio de narrativas orixinais e de tradición oral, que vai da sátira á parábola, sobre temas que abordan valores humanos e sociais, desde os máis remotos tempos ata a actualidade. No que respecta aos contos de Ndong pertencen á cultura fang, con seis millóns de habitantes que se reparten entre Camerún, Gabón, Congo, Brazaville, República Centroafricana e Guinea Ecuatorial. Nestes contos, Marcelo Ndong móvese con precisión e efectividade, complementa o discurso verbal cunha xestualidade elegante e sosteno sobre chiscadelas, referencias e insinuacións.
Luís Prego é mestre de baile e música tradicional dende 1989. Comezou no mundo da danza á idade de catro anos, na escola do prestixioso grupo vigués Lembranzas Galegas. É un estudoso e investigador do folclore tradicional galego e autor dos libros ‘Para cantar e bailar’ (Ed. do Cumio, 2008) e ‘Xogos musicais’ (Ed. do Cumio, 2013). É popular nas redes sociais por ser o creador e administrador do grupo de Facebook Baile e música de Galiza, dedicado a difundir os traballos de campo realizados por toda a xeografía galega desde finais dos 80 ata a actualidade. Tamén é creador e administrador da páxina Un punto ao día con Luís Prego, feita para ensinar e divulgar a riqueza dos pasos do baile solto en Galicia.
Paco Cerdeira, alias Pakolas, é músico, compositor e produtor. Leva dedicándose ao público infantil dende hai case quince anos, cando entrou a formar parte de Mamá Cabra. No 2014 fundou a súa propia banda de música infantil, A Gramola Gominola, coa que publicou os discos ‘Cancións para Desafinar’ e ‘Bravas. O rexurdir da Luz’. No 2018 ganou na categoría Música Infantil dos Premios Galegos da Música Martín Códax. No ano 2015 comeza co seu proxecto en solitario, Pakolas, do que xa foron publicados dous libros-CD: ‘Pakolas’ é ‘Ramona Órbita. A dona do tempo’, ambos editados por Galaxia (Sonárbore).
Marta Ortiz é catalá, de orixe andaluza e vive e conta en Galicia desde o 2007, así que tamén é galega de adopción e corazón. Viviu en varias cidades ata que chegou a Santiago de Compostela, onde namorou dos contos. Conta soa e acompañada, para persoas de calquera idade, con obxectos, co xesto, coa rima e coa música. O seu repertorio nace de contos tradicionais, de historias de vida, de lembranzas incompletas, onde realidade e ficción se encerellan ata que non se sabe onde remata unha e comeza a outra. Tamén forma parte da compañía Tropa de Trapo co músico e narrador Brais das Hortas e é socia fundadora de Charlatana Cooperativa Galega de Artistas.
Thomas Bakk, brasileiro, naceu no Rio de Xaneiro e vive en Portugal desde hai máis de vinte anos. Defínese a si mesmo como “contautor”. É autor, actor, dramaturgo, contador de historias e poeta. Ten máis de 50 obras publicadas, e unha vintena delas foron xa representadas en Portugal, Brasil e Angola. Como letrista ten composto para bandas sonoras teatrais, e mesmo ten participado co músico brasileiro Lenine na creación das letras de “A cor del’ arte” e “Aviso aos navegantes”, pezas teatrais da súa propia autoría. Foi tamén guionista da Rede Globo, profesor de educación artística e investigador literario. Na actualidade centra a súa actividade profesional na narración oral, levando contos creados por el a hospitais, cárceres, ONG e aos máis importantes festivais de narración oral de España e Portugal. Participa con asiduidade en conferencias e sesións de narración en congresos, bibliotecas, librerías, feiras do libro, escolas, facultades, asociacións, espazos culturais, institucións públicas e empresas por todo o país veciño. Nas súas sesións, Bakk adoita narrar e interpretar varias personaxes, utilizando o teatro, a música e a interacción co público nunhas sesións sorprendentes e divertidas.
Marcelo Ndong naceu en Guinea Ecuatorial e con 12 anos ingresou na Escola de Circo da ‘Cidade dos Muchachos’ de Ourense. Formou parte da compañía oficial do ‘Circo dos Muchachos’, onde traballou como acróbata, malabarista, clown e cómico, e coa que realizou xiras por todo o mundo.
En 1976 matriculouse na Universidade de Santiago de Compostela e ese mesmo ano comezou os seus espectáculos como mimo en rúas e locais de España, Francia, Alemaña e Italia. Tamén colaborou en montaxes teatrais, cine e danza con diferentes grupos de Europa e América.
Dende 1990 vive en Guinea e traballa como animador no Centro Cultural Español, como profesor de teatro e director da escola de circo de Malabo. Na actualidade rexenta unha gardaría en Malabo que tódalas tardes se converte nun centro cultural improvisado e alternativo que acolle teatro, baile, maxia ou cine. A súa peripecia vital está recollida no documental ‘Manoliño Nguema’ de Antonio Grunfeld que se proxectará dentro do festival Atlántica o xoves 8 de xullo.
Atlántica fóra de Santiago
Este sábado tamén haberá actividades do festival en Chantada, Outes, Ferrol e Valga. As actividades de Atlántica continuarán ata o vindeiro 11 de xullo e están a se desenvolver por toda Galicia. O programa completo e mais a información sobre os artistas, espectáculos e a reserva de entradas pódese consultar na web do festival. Por mor das cambiantes restricións sanitarias, cómpre consultar a web para coñecer a información máis actualizada sobre reservas e accesos aos espectáculos.
A primeira xornada do Festival Atlántica trae a Santiago catro espectáculos
por martinho | Jun 30, 2021 | Autores/as, Creación, Literaria, Novas, Xeral
A primeira xornada do Festival Atlántica trae a Santiago catro espectáculos
·       Neste día actúan a salmantina Eugenia Manzanera e as galegas Charo Pita e Marta Ortiz
·       Vai haber espectáculos para bebés, nenos e adultos, todos eles gratuítos
·       O xoves tamén arrinca o festival en Ferrol, Mondoñedo e mais na Pobra do Caramiñal
Este xoves, 1 de xullo, comeza oficialmente a novena edición do Festival Atlántica, que se prolongará ata o día 11 deste mes e que programa máis de 80 funcións gratuítas en 27 concellos de toda Galicia. Ao longo destes días vanse xuntar en Galicia unha trintena de contadores procedentes de Guinea Ecuatorial, Brasil ou Portugal, Zamora, Salamanca, Guadalaxara e, por suposto, Galicia. Unha novidade deste ano son os espectáculos en espazos de gran valor patrimonial. Haberá contos en lugares como as Torres de Altamira, en Brión, ou no curro de Sabucedo, ou no Castelo de Castrodouro, en Alfoz, por citar algúns. A historias de Atlántica tamén chegarán a zonas naturais como carballeiras ou fragas autóctonas con xacementos arqueolóxicos, castros, petróglifos, alvarizas e mesmo navegarán en barcas no Miño e na Guarda. O programa completo do festival e mais a información sobre os artistas, espectáculos e a reserva de entradas pódese consultar na web do festival.
No tocante a Santiago, a primeira xornada estará protagonizada por tres espectáculos para nenos e un para adultos, das artistas Eugenia Manzanera, Charo Pita e Marta Ortiz. Todas as actividades son gratuítas pero para asistir cómpre reservar o convite a través da web festivalatlantica.gal. O festival está presente na cidade compostelá grazas á Deputación da Coruña, a Xunta de Galicia e o Concello de Santiago.
O programa comezará ás 11 horas coa ‘Galicia máxica’ de Marta Ortiz no Monte Viso, un espectáculo concibido para nenos maiores de catro anos. Trátase dunha viaxe pola Galicia máis abraiante, chea de seres máxicos, cancións, xogos e tradicións que gardan a canda elas costumes e sentires dun pobo. Unha mestura de narración oral, música e manipulación de obxectos para poñer en valor e achegarlles aos cativos o noso patrimonio cultural de maneira divertida. Os convites pódense reservar aquí.
Un chisco máis tarde, ás 12 horas, Eugenia Manzanera levará os seus ‘Contos galiñáceos’ ata o xardín de Fontiñas, xusto detrás do Centro Sociocultural. Nesta sesión haberá múltiples personaxes con peteiro: galiñas, parrulos, curuxas, rulas… E virán cheos de historias aladas para despegar e ser felices. A función, para nenos maiores de tres anos, está concertada cos campamentos dos CSC, pero de quedaren prazas libre, pode entrar público ata completar o aforo.
Xa pola tarde, ás 19 horas, o quiosco da música da Alameda vai acoller unha sesión para bebés de entre cero e 3 anos titulada ‘Fábulas no berce’, de Charo Pita. Unha escolma de pequenas narracións acompañadas de sons, monicreques e libros moi visuais para captar a atención deste público tan especial. Relatos sinxelos, ritmos e cancións para introducir os máis cativos no universo das palabras. Este espectáculo ten esgotados os convites pero está habilitada unha lista de reserva por se hai cancelacións de última hora.
A quenda dos adultos chegará ás 21:30 horas con ‘Un, dous o(u)varios contos’ de Eugenia Manzanera. A cita será no parque de Bonaval onde a narradora salmantina preparará un cóctel de historias femininas, feministas, felinas e fellinianas aderezadas cun chisco de picante e pingas de humor. Unha refrescante combinación para o verán que cómpre degustar con palla retranqueira. Os convites pódense reservar aquí.
Marta Ortiz é catalá, de orixe andaluza e vive e conta en Galicia desde o 2007, así que tamén é galega de adopción e corazón. Viviu en varias cidades ata que chegou a Santiago de Compostela, onde namorou dos contos. Conta soa e acompañada, para persoas de calquera idade, con obxectos, co xesto, coa rima e coa música. O seu repertorio nace de contos tradicionais, de historias de vida, de lembranzas incompletas, onde realidade e ficción se encerellan ata que non se sabe onde remata unha e comeza a outra. Tamén forma parte da compañía Tropa de Trapo co músico e narrador Brais das Hortas e é socia fundadora de Charlatana Cooperativa Galega de Artistas.
Eugenia Manzanera, en 1992, logo de traballar con Achiperre e Comediants na Expo de Sevilla, creou a súa propia compañía compaxinando a narración oral co teatro. Especializouse en commedia dell’arte en Italia con Antonio Fava e entrou no teatro para bebés da man de Carlos Laredo. Aínda que non leve nariz, a Manzanera sáelle o clown polos catro costados. Encántalle provocar sorrisos, risos e gargalladas.
Nos seus espectáculos a palabra adquire unha gran forza combinada con xogos rítmicos sonoros, onde os obxectos sempre propoñen outra maneira de estar no mundo. En activo dende hai 30 anos, foi directora, produtora, dramaturga, actriz e, sobre todo, pallasa.
Manzanera colleitou varios galardóns na súa longa traxectoria, como o premio Moretti co teatro infantil Cuéntame un cuento, ou o Premio do Público 2016 ao mellor espectáculo infantil na Feira de Teatro de Castela e León en Ciudad Rodrigo ou o Premio Fetén 2017 ao mellor espectáculo de pequeno formato para nenos, ambos por Retahilando. Dende o 2017 coordina o Encontro de Pallasas de Salamanca, no que se lle dá visibilidade á muller artista pallasa. Como contadora participou nunha morea de festivais e encontros nacionais e internacionais de narración oral.
Charo Pita naceu á idade de seis anos cando acabou de ler o seu primeiro libro. Leva contando historias de viva voz e impartindo obradoiros de narración oral e lectura en voz alta desde o ano 94, como narradora en solitario, dentro de espectáculos bilingües inglés-galego, ou en sesións nas que se combinan os contos e a música. Como escritora ten máis dunha ducia de libros publicados. Recibiu algúns galardóns literarios, como o premio Espiral Maior de poesía no ano 2001 ou o Manuel Murguía de narracións breves para adultos no 2018. Recentemente, o seu poemario ‘O cuarto de Jane’ gañou o primeiro premio do XV Certame de Poesía Erótica Illas Sisargas. Unha das súas facetas máis persoais é a de mesturar contos e música, de aí a súa participación en proxectos como ‘A nena e o grilo no país das apertas’ xunto a Magín Blanco, en ‘Estamos no verán’ xunto a Xoán Curiel ou en ‘No país do vento’ da man de María Faltri e Jorge Juncal.
As actividades de Atlántica continuarán ata o vindeiro 11 de xullo e vanse desenvolver por toda Galicia. O programa completo do festival e mais a información sobre os artistas, espectáculos e a reserva de entradas pódese consultar na web do festival. Por mor das cambiantes restricións sanitarias, cómpre consultar a web para coñecer a información máis actualizada sobre reservas e accesos aos espectáculos.
No hay próximos eventos actualmente.
Camiño Escena Norte bota o pano en Santiago co espectáculo infantil ‘El secreto de Julio Verne’
O humor e a memoria fían a programación da segunda fin de semana do FIOT31
Proxección da película MALENCOLÍA no Auditorio Municipal de Vilalba
‘Papagena’, a ópera electrónica en galego dirixida por ButacaZero, chega a Caldas de Reis este domingo 9 de outubro
O Camiño Escena Norte bota o pano esta fin de semana con cinco funcións en Ames, Carballo, Vilalba, Viveiro e Santiago de Compostela
Andanzas do Suso de Lameliña
Asociación Cultural Avelino Díaz
Asociación Galega Do Xogo Popular e Tradicional
Caderno De Campo De Antonio Reigosa